Wry nose. Det er det, hesten Vilja i maj blev født med. En skæv mule. - Jeg kan læse mig til, at Vilja har placeret sig forkert i livmoderen, da hun blev undfanget, og det kan forårsage de her skader på føllet, forklarer Viljas ejer, Christina Østergaard Eriksen, som er medejer af Stutteri Limfjorden på Mors, til TV MIDTVEST. Men det er ikke en lidelse, man ved ret meget om. For den er sjælden. Og når heste bliver født med wry nose, bliver de som regel aflivet. Men der er noget ved islænderføllet Vilja, der gør, at hun skal have chancen. - Jeg har altid haft et helt fantastisk stort dyrehjerte, og da føllet pludselig lå her, og jeg skulle beslutte, om den skulle leve eller dø, kunne jeg ikke aflive den. - Det er ikke særlig tit, at de (heste med wry nose, red.) spiser, men det gjorde Vilja. Den ville selv leve, så det skulle den have lov til. - Den havde en viljestyrke til at ville overleve. Det er derfor, den hedder Vilja. Den kan ikke hedde andet, fortsætter Christina Østergaard Eriksen. I dagene efter Viljas fødsel går stutteriejeren i gang med at undersøge mulighederne for at få hesten opereret. Et spørgsmål om tid I Danmark har hun vanskeligt ved at finde en dyrlæge, som vil operere Vilja. Hun finder så en dyrlæge i Sverige, som gerne vil. Men han er noget dyrere end, hvad Christina Østergaard Eriksen finder økonomisk forsvarligt. Via sin egen dyrlæge retter hun derfor opmærksomheden mod Ansager Hestehospital, hvor der skulle være en rigtig dygtig kirurg. - Indbyrdes finder vi ud af, at det kan de godt prøve. Det aftaler vi så, da Vilja er 14 dage gammel. Men hospitalet har brug for tid. Til at finde ud af, hvordan det skal gøres, og hvilke risici der kan være. Vilja halter bagefter Stutteri Limfjorden har flere end 30 heste på stald. Hvert år avler stutteriet 10-15 føl. Så Christina Østergaard Eriksen ved godt, hvordan sådan en hests udvikling almindeligvis forløber. Men Vilja kan ikke følge med de andre føl. Hun står sammen med sin mor og de andre hopper, mens de andre drøner rundt. Så i midten af november rykker hun hestehospitalet i Ansager. - Jeg kan ikke forsvare, at det her føl ikke kan være med. Jeg kan ikke bære det i mit hjerte. Der går nogle uger. Christina Østergaard Eriksen frygter, at hestehospitalet er ved at springe fra. Men så endelig i forrige uge tikker beskeden ind, at hun kan komme med den syv måneder gamle hest. Vilja blev opereret torsdag formiddag. Det tog tre timer. Mandag skal Christina Østergaard Eriksen se hesten igen for første gang, siden hun forrige søndag afleverede hende til operation. Folk ringer fra udlandet og spørger til Vilja Fra første fløjt har Christina Østergaard Eriksen været åben omkring Viljas begyndelse på livet på stutteriets Facebook-side. - Hun er nok blevet årets mest populære islænderføl. Der er mange, som vil høre om Vilja og vil købe hende. - Folk fra Tyskland og Norge ringer. Det er helt vildt. Det må jeg ærligt indrømme. Det havde jeg aldrig troet på. - Jeg bliver næsten kimet ned dagligt – det er mennesker, jeg nærmest ikke kender. Nænner du at sælge sådan en hest? - Jeg beholder hende selv. Det vidste jeg første gang, jeg så hende. Jeg kan ikke fortælle en kunde, at det bliver en fantastisk ridehest. For jeg ved ikke, hvilken fremtid der venter hende. Hvad operationen har kostet, ved Christina Østergaard Eriksen endnu ikke. - Jeg har ikke fået nogen regning endnu, men jeg har heldigvis en forsikring på moderen, hvor føllet får lov til at bruge 20.000 kroner af hendes forsikringspenge. - Vi vil godt gå forrest og vise, at man ikke behøver at aflive et føl med sådan en skade.

Referat:
Almindeligvis ville sådan en hest blive aflivet. Men ikke Vilja. For hun ville leve, og det skulle hun have lov til. Så nu er hun blevet opereret for den sjældne lidelse, hun er født med.